## El planetari musical ‘Pink Floyd: The Dark Side of The Moon’ de l’Hemisfèric supera els 17.000 espectadors

*** La projecció estarà en cartellera fins al 31 de desembre**

El planetari musical ‘Pink Floyd: The Dark Side of The Moon’ ha superat els 17.000 espectadors des de la seua estrena el 10 de juliol passat en l’Hemisfèric. La projecció, amb una ocupació mitjana que està prop del 70 %, estarà en la cartellera de l’Hemisfèric fins al 31 de desembre. Este pont de desembre hi ha sessions el divendres dia 6 a les 19:00 hores, el dissabte 7 de desembre a les 20:00 hores i el diumenge 8 de desembre a les 19:00 hores.

El planetari musical ‘Pink Floyd: The Dark Side of the Moon’, en format *Fulldome* 2D està dissenyat per la llegendària banda de música britànica. Gràcies a les últimes tecnologies, l’espectacle combina imatges del cosmos amb la música del famós àlbum, considerat un dels millors de la història del *rock*.

És un planetari sense narració en el qual la música acompanya les escenes de la Lluna, de l’espai, l’Estació Espacial Internacional i imatges tipus làser en moviment, a més d’altres espectaculars propostes. El públic viu així una experiència sensorial al ritme de cançons mítiques com *Time* o *Money* i el seu so envoltant, mentres viatja a través del sistema solar projectat en la pantalla còncava de l’Hemisfèric.

Fecha: 05/12/2024